MANGE UFAGLÆRTE: Antall ufaglærte fengselsbetjenter i norske fengsler øker. Her fra Ilseng fengsel utenfor Hamar. Foto: KRISTOFFER ØVERLI-ANDERSEN

Fengselsbetjenter rømmer yrket

Det blir stadig flere ufaglærte i norske fengsler. Minst 25 prosent av arbeidsstokken i norske fengsler er ufaglærte. Om sommeren dobbelt så mange.

Oppdatert 9. august 2010

Artikkelen er over ti år gammel

- Fengselsbetjent er ikke et yrke folk trekkes til lenger. De pålegges stadig flere oppgaver, mens lønnen står på stedet hvil, sier Karl Johan Johannessen, tillitsvalgt i Kriminalomsorgens Yrkesforbund (KY) i Kristiansand, til Aftenposten.

Problemet er ikke nytt, og regjeringen har forsøkt å løse det ved å opprette flere studieplasser og bevilge mer penger til utdanning. Men det ser ikke ut til å hjelpe nevneverdig.

Beregninger KY har gjort, viser at ufaglærte fengselsbetjenter utgjør minst 25 prosent på landsbasis. Om sommeren kan det komme opp i 50 prosent. Fengselsleder Frank Johansen i Kristiansand fengsel forteller også om høyere tall.

- Til vanlig ligger vi på 10-20 prosent ikke-etatsutdannet personell. Om sommeren kan det være 70-80 prosent, sier han.

De ufaglærte har ikke gjennomført fengselsskolen, og det varierer hvor mye opplæring vikarene får. Sommervikarer får gjerne bare én ukes opplæring, mens yrkesutdanningen er toårig.

Justisdepartementet har nå satt i gang en bemanningsanalyse og skal se nærmere på kompetansebehovet i framtiden.

Publisert: 09.08.10 kl. 05:27 Oppdatert: 09.08.10 kl. 06:29